DA wag angstig vir Metrorail-verslagMetrorail (Foto: ANA) Die Demokratiese Alliansie in die Wes-Kaap het gesê hy sal dringend by die openbare beskermer navraag doen oor die status van die ondersoek na Metrorail se versuim om ŉ veilige, betroubare en doeltreffende spoordiens aan inwoners van die Wes-Kaap te verskaf. Daylin Mitchell, voorsitter van die staande komitee oor vervoer en openbare werke, het gesê hy sal die Wes-Kaapse minister van vervoer, Bonginkosi Madikizela, ook versoek dat hy die staande komitee sal toespreek oor die provinsiale regering se plan om Metrorail aanspreeklik te hou en die passasierspoordiens aan die gang te kry. “Die DA in die Wes-Kaap het as deel van sy verkiesingsmanifes ŉ belofte gemaak om die talle probleme in die provinsie se passasierspoordiens, onder beheer van Metrorail en die nasionale regering, te takel. Dié proses begin nou,” het Mitchell gesê. Volgens hom sal die sentrale fokus van sy voorsitterskap wees om seker te maak dat die passasierspoordiens beduidend verbeter en ten volle herstel word. “Ons is dit verskuldig aan die inwoners van die Wes-Kaap om die beste dienslewering onder die DA se mandaat te bied.”